钦定古今图书集成/明伦汇编/官常典/第798卷 > 孙汝敬
## 钦定古今图书集成/明伦汇编/官常典/第798卷 > 孙汝敬

按《明外史》本传：“汝敬名简，以字行，吉水人。永乐二年
进士，选庶吉士，就学文渊阁，召使诵书，不称旨，即日
遣戍江南，数日复之，自此刻厉为学，擢修撰。满九载，
进侍讲。仁宗时上言时政十五事，忤旨下狱。既与李
时勉同改御史，直声震朝廷。寻擢工部右侍郎，往安
南抚谕黎利，复再往封陈暠，利言暠已死，张筵设女”
乐。汝敬叱曰：“尔主死，乃宴乐耶？”碎其樽罍乐器。会天
大雨，雷震利居室，利惧，遣使驰谢于朝。汝敬还督两
浙漕运，理陕西屯田，多所建置。坐受馈下狱，免死，充
为事官，乃督陕西屯田。英宗立，遇赦。汝敬误引诏复
职，复逮系。以在陕措置有劳，宥死戍边。寻还其官，莅
故任。西边有警，督饷遇敌红子城，中流矢坠马得免。
以疾告归，卒。